गुजरात के उना में दलितों के खिलाफ अत्याचार और महंगाई के मुद्दे पर मंगलवार को कांग्रेस ने राजधानी गांधीनगर में एक बड़ी रैली निकाली। कांग्रेस की ‘जनाक्रोश रैली’ उस वक्त उग्र हो गई जब पुलिस ने पार्टी कार्यकर्ताओं को विधानसभा के गेट पर रोक लिया। इसके बाद पुलिस को भीड़ पर काबू पाने के लिए वाटर कैनन का प्रयोग करना पड़ा। पुलिस के बल प्रयोग में कांग्रेस विधायक प्रवीण राठौड़ बेहोश हो गए। पुलिस ने गुजरात विधानसभा में नेता विपक्ष और पूर्व मुख्यमंत्री शंकर सिंह वाघेला समेत पार्टी के 400 कार्यकर्ताओं को हिरासत में ले लिया।